Odločba Komisije

z dne 22. decembra 1998

o načelnem priznavanju popolnosti dokumentacije, predložene v podroben pregled zaradi morebitne vključitve CGA 279 202 (trifloksistrobin), clefoksidima (BAS 625H), etoksazola in železovega fosfata v Prilogo I Direktive Sveta 91/414/EGS, o dajanju fitofarmacevtskih sredstev v promet

(notificirano pod dokumentarno številko K(1998) 4355)

(Besedilo velja EGP)

(1999/43/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo 98/47/ES [2], in zlasti člena 6(3) Direktive,

ker je Direktiva 91/414/EGS (v nadaljevanju "direktiva") predvidela razvoj seznama aktivnih snovi Skupnosti, registriranih za vključitev v fitofarmacevtska sredstva;

ker so prijavitelji oblastem držav članic predložili dokumentacijo za štiri aktivne snovi, da bi pridobili vključitev teh aktivnih snovi v Prilogo I Direktive;

ker je dne 28. januarja 1998 Novartis Crop Protection UK Ltd organom Združenega kraljestva predložil dokumentacijo o aktivni snovi CGA 279 202 (trifloksistrobin);

ker je dne 2. aprila 1998 BASF AG španskim organom predložil dokumentacijo o aktivni snovi clefoksidim (BAS 625H);

ker je dne 21. aprila 1998 Sumitomo Chemical Agro Europe SA francoskim organom predložil dokumentacijo o aktivni snovi etoksazol;

ker je dne 27. avgusta 1998 W. Neudorff GmbH nemškim organom predložil dokumentacijo o aktivni snovi železov fosfat;

ker so navedeni organi obvestili Komisijo o rezultatih prvega pregleda popolnosti dokumentacije, ob upoštevanju zahtev po podatkih in informacijah iz Priloge II in za najmanj eno fitofarmacevtsko sredstvo, ki vsebuje zadevno aktivno snov iz Priloge III k Direktivi; ker je bila dokumentacija predlagateljev naknadno, v skladu z določbami člena 6(2), predložena Komisiji in drugim državam članicam;

ker je bila dokumentacija za CGA 279 202 (trifloksistrobin), clefoksidim (BAS 625H), etoksazol in železov fosfat predložena Stalnemu odboru za zdravstveno varstvo rastlin dne 15. oktobra 1998;

ker člen 6(3) Direktive zahteva potrditev na ravni Skupnosti, da vsaka dokumentacija načelno velja za zadovoljivo glede podatkovnih in informacijskih zahtev, predvidenih v Prilogi II in za najmanj eno fitofarmacevtsko sredstvo, vsebujoče zadevno aktivno snov, v Prilogi III k Direktivi;

ker je takšna potrditev nujna za izvajanje podrobnega pregleda dokumentacije in za zagotovitev možnosti začasne registracije fitofarmacevtskih sredstev, ki vsebujejo aktivno snov, državam članicam ob upoštevanju pogojev, določenih v členu 8(1) Direktive, in zlasti pod pogojem podrobne preučitve aktivnih snovi in fitofarmacevtskih sredstev v skladu z zahtevami direktive;

ker ta odločba ne vpliva na to, da se od prijavitelja lahko zahtevajo dodatne informacije ali podatki, če bi se med podrobnim pregledom pokazalo, da so take informacije ali podatki potrebni za sprejetje odločbe;

ker obstaja sporazum med državami članicami in Komisijo, da bo Združeno kraljestvo opravilo podroben pregled dokumentacije za CGA 279 202 (trifloksistrobin), da bo Španija opravila podroben pregled dokumentacije za clefoksidim (BAS 625H), da bo Francija opravila podroben pregled dokumentacije za etoksazol in da bo Nemčija opravila podroben pregled dokumentacije za železov fosfat;

ker bodo Združeno kraljestvo, Španija, Francija in Nemčija Komisiji čimprej, najpozneje pa v roku enega leta poročale o ugotovitvah svojih pregledov, skupaj z morebitnimi priporočili o vključitvi ali nevključitvi in pogojih, povezanih z zadevo; ker se bo na podlagi prejema tega poročila podroben pregled dokumentacije nadaljeval ob strokovni pomoči vseh držav članic v okviru Stalnega odbora za zdravstveno varstvo rastlin;

ker so ukrepi, predvideni s to odločbo, v skladu z mnenjem Stalnega odbora za zdravstveno varstvo rastlin,

SPREJELA NASLEDNJO ODLOČBO:

Člen 1

Naslednja dokumentacija načelno ustreza zahtevam po informacijah in podatkih, predvidenih v Prilogi II in, za najmanj eno fitofarmacevtsko sredstvo, vsebujoče zadevno aktivno snov, v Prilogi III k Direktivi, upoštevajoč predlagano uporabo.

1. Dokumentacija, ki jo je dne 15. oktobra 1998 Komisiji in državam članicam predložil Novartis Crop Protection UK Ltd zaradi vključitve CGA 279 202 (trifloksistrobin) kot aktivne snovi v Prilogo I Direktive 91/414/EGS in ki je bila predložena Stalnemu odboru za zdravstveno varstvo rastlin.

2. Dokumentacija, ki jo je dne 15. oktobra 1998 Komisiji in državam članicam predložil BASF AG zaradi vključitve clefoksidima (BAS 625H) kot aktivne snovi v Prilogo I Direktive 91/414/EGS in ki je bila predložena Stalnemu odboru za zdravstveno varstvo rastlin.

3. Dokumentacija, ki jo je dne 15. oktobra 1998 Komisiji in državam članicam predložil Sumitomo Chemical Agro Europe SA zaradi vključitve etoksazola kot aktivne snovi v Prilogo I Direktive 91/414/EGS in ki je bila predložena Stalnemu odboru za zdravstveno varstvo rastlin.

4. Dokumentacija, ki jo je dne 15. oktobra 1998 Komisiji in državam članicam predložil W. Neudorf GmbH KG zaradi vključitve železovega sulfata kot aktivne snovi v Prilogo I Direktive 91/414/EGS in ki je bila predložena Stalnemu odboru za zdravstveno varstvo rastlin.

Člen 2

Ta odločba je naslovljena na države članice.

V Bruslju, 22. decembra 1998

Za Komisijo

Franz Fischler

Član Komisije

[1] UL L 230, 19.8.1991, str. 1.

[2] UL L 191, 7.7.1998, str. 50.

--------------------------------------------------